Ag labhairt dó sa Dáil, dúirt an Taoiseach Leo Varadkar má imíonn an Bhreatain as an Aontas Eorpach gan comhaontú go gcaithfear socruithe speisialta a chur i bhfeidhm sa Tuaisceart le teorainn chrua a sheachaint.

Is é an tuiscint atá aigesean ar an scéal, a dúirt sé, go mbeidh socruithe speisialta i bhfeidhm sa Tuaisceart nach mbeidh i bhfeidhm sa chuid eile den Bhreatain.

Léargas ar na socruithe speisialta seo is ea na moltaí faoi tharaifí a d'fhogair Rialtas na Breataine le gairid, a dúirt an Taoiseach.

D'fhógair Rialtas na Breataine coicís ó shin nach ngearrfar taraifí ar earraí a thabharfar trasna na teorann as an bPoblacht go dtí an Tuaisceart ar an gcoinníoll go bhfanfaidh na hearraí ansin agus nach seolfar ar aghaidh chun na Breataine iad.

Ach gearrfar taraifí ar mhairteoil, éanlaith chlóis agus ar tháirgí déiríochta chomh maith le go leor earraí eile ón bPoblacht a sheolfar ar aghaidh chun na Breataine ón Tuaisceart, agus ar earraí a thabharfar díreach as an bPoblacht go dtí an Bhreatain, a dúradh.